Бельмондо 1933 йылдың 9 апрелендә Нейи-сюр-Сендә (Францияның Сена департаментында) Париж скульпторы Поль Бельмондо (1898—1982) ғаиләһендә тыуған. Мәктәптә уҡыған сағында ул ниндәй профессия һайлау тураһында ныҡлап уйланған, сөнки ул спортты ла, актёр һөнәрен дә оҡшатҡан булған. 20 йәшендә ул, актёрлыҡ һөнәрен спортсыныҡына ҡарағанда өҫтөнөрәк күреп, Юғары милли драматик сәнғәт консерваторияһына уҡырға инә. Уҡыуын тамамлағас, Жан-Поль үҙенең профессиональ карьераһын сәхнәлә актёр булып башлай һәм 50-се йылдарҙа театрҙа эшләй.